khistorydata/jeongjo-sjw-relations huggingface dataset:
정조 18년 · 목
司僕提調徐有防啓言頃因水原留守趙心泰陳達平薪罷牧後三場馬原數中一百疋仍留倉宅場牧養取息事已有所定奪矣伏見該僉使金就明牒報則倉宅場本在馬三十六疋外大山場馬二十五疋先爲移送矣客馬主馬分合其群渡海出場作弊民間無以留養原馬移放時竝與此馬而同爲驅送該場土地許耕蒙利爲辭而此旣水原留守所陳達者則到今罷牧之後自本寺不可決處請令該留守狀聞稟處從之
정조 18년 · 강
命義禁府嚴問申大謙捧口招以聞
정조 18년 · 목
正言安廷善啓言禁標之內不許入葬法意至嚴而申大謙之偸葬事極驚駭該府該營旣是據理禁斷多般挽止則渠雖至愚至迷身爲武夫職居二品若有一分嚴畏之心卽當回聽知戢而乃敢不有國法不顧臣分恣意偸窆無所顧忌者究厥所爲萬萬叵測此而尋常處之其可曰國有常憲乎請令卽刻掘去後嚴問取招爲先施以絕島安置之典批以昨有該府該營草記則臺啓不可歸之風傳而揆以事理豈有公然犯禁之理乎標內猶不敢亦豈有知而故犯之理乎其犯葬委折竝與賣買之處指示之人之有無令該府卽爲開坐嚴問捧口招以聞在外判堂許遞前望單子入之待下批牌招
정조 18년 · 강
以洪檍爲判義禁前望也
정조 18년 · 강
命靖陵前參奉鄭述周出六區處禮賓參奉望筒勿施
정조 18년 · 목
敎曰旣有重臣李秉鼎擧條又有該曹覆奏則朝家處分但當付之公議而猶慮其事實之或爽今日召問持命祿仕豈爲渠也然則使渠不得爲出谷之鶯而反使用夏變夷烏在其酬勞之意且聞渠所對渠心雖可貴亦揂有間隔無論如此如彼自有區處之道昨日望筒勿施靖陵前參奉鄭述周出六區處此窠滿十五朔實職調用事分付
정조 18년 · 강
命池海運待蔭官相當窠調用
정조 18년 · 목
吏兵曹啓言池日輝孫海運今始上來故臣致中臣庠同會公廳招來觀其外貌則有儒士樣子問其所業自少習功令武職則不合蔭官則可堪請待相當窠調用允之
정조 18년 · 목
政院啓言今日次對左議政金履素擧條批答中將臣推考之敎承書於草册而漏落於正書以至啓下原擧條付標以入當該注書所當重勘本院請推外無可施之罰何以爲之敎以拿處
정조 18년 · 목
疏略曰申大謙之罪可勝誅哉延曙地方卽京城禁標之內又係明陵外火巢切近之處雖尋當士族決不敢生意於入葬渠雖武夫秩是二品乃敢不有國法不顧臣分肆然移窆其親葬內而京兆及字內軍門外而畿營據法禁斷則大謙多發無賴之類重重圍繞俾不得接跡而及乎互相爭鬪渠自指揮殆同接戰軍門枝卒無數受傷傍近居民一體被敺多在死生未分中云此實前未聞後未有之一大變怪也見者心寒聞者骨顫此而容貸不之置法則其可曰國有常憲乎臣謂分付京兆及該營畿營當日內掘去其葬申大謙令該府拿鞫嚴問亟施當律其隨往無賴之類亦令法曹一傡捉致嚴法重繩斷不可已枇以申大謙事臺啓之批有下敎者而爾疏則以明陵火巢外切近處爲言推以常理寧有是乎無論風傳之果然與否聞甚驚駭卽令京兆畿營摘奸啓聞仍令該府添問目捧招附陳無賴輩事竝與驅打死生未分事亦令畿營査實狀聞
정조 18년 · 목
疏略曰數昨大臣之囚吏寔出規正之意雖甚愧恧不敢爲引義之計卽伏見朝紙始知大僚以違越格例奏對不審仰請讉罷臣之未諳銓式不卽奉行之罪益無所逃而昩格之狀旣著昏謬勘罪之請非比例推豈敢妟然仍冒不思所以自引也哉伏乞亟削臣所帶之職以治違式之罪批以只知謬例事勢似然卿其勿辭行公
정조 18년 · 강
推吏曹判書李致中尋命問啓
정조 18년 · 목
因吏曹判書李致中參判沈煥之三牌不進推考傳旨敎曰大臣擧條其辭則格例其義則官邪雖請罪職只施問備不可以此自劃雖以已例言之大臣請罷未當必遞則一日三違大關朝體罪名雖似稍過但當受以爲謝吏曹判書李致中從重推考更爲牌招牌去來勿爲呼望亞銓去就視判當待判堂承牌牌招參政又敎曰夜漏已深尙不入來事體所在萬萬寒心其委折問于吏判以啓政院啓言問于吏曹判書李致中處則以爲臣略陳自暴之章及承恩批委曲開諭惶隕震懍將欲承膺之際大僚又以坡州牧使李吉培之曾任邊地未滿朔數而被罪者照擬事囚禁該吏大臣之警責出於董飭而臣觸處違例隨事見過昏謬之罪尤無所逃惟願速被重勘敎曰政案之不能修正責在兵曹則吏判之按簿檢擬不是異事然其在禮使之意姑難强迫承牌政官退去待出場與判堂明日更爲牌招開政
정조 18년 · 강
全羅監司李書九以濟州移轉各船穩還馳啓
정조 18년 · 목
狀啓以爲濟州牧使李禹鉉所報今十一月初四日酉時幸得順風各邑移轉船點檢還送云康津一船先到本縣其餘船隻之竝得穩涉亦有傳聞隨其報來鱗次登聞計料
정조 18년 · 강
金吾以時囚原情啓分等勘律
정조 18년 · 목
義禁府啓言富平前府使康命吉今方待命拿囚而以前任朔寧時罪狀分付道臣嚴査登聞後添問目取招事擧條啓下待査啓來到添問目擧行敎以何待査啓一體取招又啓言喬桐前府使許近原情以爲渠在任時當龜船防船添木年限而備邊司元式中兩船添村爲八十八株故從所入略略磨鍊減其八株只以八十株報備邊司得題許斫故送監色於安眠島如數斫來修補兩船所餘頭折木果爲發賣作錢五百兩而修補雜費例以軍需錢取用後報備局會減而實入爲九百七十兩故以八百兩減報備局而會減不足數一百七十兩以所折木發賣錢中除報餘數中二百三十兩則取用添補於兵船二隻伺候船一隻新造之資六十餘兩三次運木監色及看役監色等處帖下三十餘兩則自然糜費竟歸私用衙客勤娶事則渠果有鄕居姻屬貧寒無依年過三十未娶而來留衙中渠牽於顏私果爲勸婚於土民之饒者全庾章遂得成婚醜謗之來實所甘心寵吏橫徵事似指由吏而憑藉官威侵漁魚商不無其弊而不得察奸懲治禆鄕賣帖事全㡼章處昨年賙賑時貿穀之數不足故貸錢二百兩補用於賑資今年遞歸時成給座首帖賣鄕之說必由於此禆將帖則土校朱碩良以尊位抄飢之時多有勤幹之事故成給裨將帖文四百兩內二百兩則更無貸用之事屯稅事則本島松家島屯田竝屬軍需庫而昨年所捧不過百餘石用下區處昭在本府下記則五十石之加捧中間消瀜雖緣下吏之偸弄旣不能摘發屬之該庫則消瀜之科實所難免軍錢事則昨秋所捧爲一百五十兩零而在於停退令下之前停退令下後以代錢劃給事報于均廳則回題內代錢則從當區劃而令前必有先捧之錢勿爲還給待明秋番錢收納之時計減爲辭故不爲出給遞歸時載之重記而初無犯用消瀜之事云所當請刑曾經閫帥請上裁敎以渠之罪犯一揂難赦況屢犯乎昨年本島民事萬有一分人心豈可梁指於剩條料利於差任乎數爻之多寡不須說也一言而蔽之曰儱侗無狀如許之類若不嚴處何以懲他但所犯與偸弄公貨勒奪民間猶有間烏爲先邊遠勿限年投竄仍施禁錮之典又啓言通津前府使金履容原情以爲極米錢料販事該曹上納爲九百五十兩零而收捧之際殘邑下吏輩私相稱貸未及收納月前已爲上納則料販與否定價勒徵實非渠所知還米租之取剩而小斗分給事則本邑還穀斗分時斛縮者責徵於倉色輩而每當分給之時升斗餘穀或補倉欠或補公用者已成本邑之謬規今春分還時自初巡至終巡升斗餘剩米合爲四十石租合爲二十五石而米二十石則屬之公用米二十石租二十五石則倉屬依例取用至於小斗分給之斗前官時著押烙印尙不頑弊一按可以洞燭旣不能革祛謬例循用前套此實渠罪小斗分給一款千萬瞹眛勅需米犯用事穀簿會案分給數爻一按可知犯用與否渠不敢費辭自明船人之加徵後坪之加稅事今秋藍浦稅穀臭載時各船人之偸竊極穀者卽爲摘發分數徵出後坪里則稅穀未極前以容載三十石三隻船恣意偸竊狼藉乾曝現捉於廉探及其推捉之後民人輩以五十石從公論備納故果爲依願徵納以充於未拯之數還爲改色於藍浦縣其時徵捧穀踏印時記俱在本邑還穀簸揚燒火則簸揚之穀都是空殼如有一粒近於粃糠則寧有燒火之理置之倉庭恐有倉屬作奸之慮還爲出給則及有來頭更納之弊燒火之擧誠出於萬不獲已云所當請刑曾經敦寧都正請議處敎以繡衣之過其境者其所歸奏人人皆言不法渠無所犯何以得此渠焉敢若是發明不念罪上添罪其發明條件分付道臣行査狀聞後議處此囚則保放又啓言富平前府使康命吉原情以爲今年災頉摘奸時身在京中未能親審民人等災單畢到後使各面監色依例摘奸時災頉實爲五百十七結九十一卜三束故以此報營自營減一百結十四面約正及各面各里里任等一齊招集後災記依數一一分給而至於五結六十九卜一束難以裂把遍給故日後若有漏災呼訴之民以此分給爲計姑爲留置或慮書員輩之中間偸弄以執災册子相準量案則虛作名目者果爲夥然待畢査報營計料而身病猝重擔曳上來未及遍審昏謬之罪自知難免儲置米則惠廳劃給儲置米一百石於本府而兩年空官之餘官需米用餘爲百餘石故欲爲放賣則下吏告云當此窮春儲置米勢難以米捧上且民人皆以爲依炬契貢人代錢例每石六兩三錢式代納則民無貿米之弊且有省費之利故果爲代捧後以需米移充至於免稅防納一款永無是事免稅錢二百九十兩貸用後以排朔卽爲還報似或以此入聞於廉探而莫知所達軍保米果無一粒添徵之事而每於上京時專委吏鄕則其間幻弄有無實未的知還穀則在官時竭力嚴飭實爲精捧上京之後一委鄕任難保其必無濫捧之弊此莫非愚迷溺職之罪至於不法貪饗之事一按可知云所當請刑曾經醫官二品以上請議處敎以渠能善爲豈入於繡啓乎然而俵結之下屬作奸欲爲報營云而保米還穀之濫捧亦云在京莫察大抵許久曠任邑無官長諸般奸弊勢所必有渠之手犯極口發明以至儲置代錢免稅防納而或謂之從民願或謂之無是事分代道臣詳査狀聞後以爲考法嚴勘之地此囚則行査間保放又啓言漣川前縣監金養直原情以爲本邑還民至歲末猶爲拒納吏民皆請反作故計無所出果從其言矣辛亥壬子兩年荐歉及其還分民情汲汲故屢進營門卽請加分而不得優加果爲犯分及秋還捧耗條則取用本縣有漏卜數十結每年判下後以其漏餘分給吏鄕及營邑邸人例債與役價後若有所餘則名以官餘自前取用已成謬例故自庚戌至壬子襲謬取用五十餘結本邑會付各穀與實捧上數爻相左稷與豆太所餘千有餘石租粟木麥田米不足爲四百餘石以其所餘補其不足尙有餘數故壬癸兩年果用耗條云年滿七十法不當請刑請上裁敎以特畀百里重任豈爲渠也渠之濫冒亦非不知渠所不治豈可專責於渠然渠亦人耳宜知官長體貌而繡啓所論不可但以駭瞻貽羞言名以命吏辱命若此究厥所犯萬萬痛駭至於五十結之襲謬取用如渠人事何可責之以摘發釐正乎其他各項所犯無非重罪而渠年已過七十法不當用刑且渠雖無足惜渠之功勞所重果如何也遠地投竄生行死歸亦非功減之法意刑配則爲先收贖勿限年奪告身禁錮繡啓事體至嚴王府盤問尤豈泛忽則傳旨抄下多拔條件當該承旨禁推以懲日後
정조 18년 · 강
御誠正閣行抄啓文臣親誠更誠及去七月朔課講親試試官徐有防南公轍次晉賢洪仁浩課講試官徐有防李晚秀
정조 18년 · 목
講大學權知承文院副正字申絢以純通居首以功人也爲賦題權知承文院副正字曺錫中以二中居首
정조 18년 · 강
湖西慰諭使洪大協以公州牧慰諭形止公州木川抄戶數爻馳啓
정조 18년 · 목
狀啓以爲臣轉到公州牧卽與道臣邑倅面議而稍實之邑民勢遑急比之尤甚之次邑大有間焉追後伏奉別諭內身米布錢分數只最尤甚戶依之次邑例已停退外三分一更爲停退其餘諸條係是惟正之供反有恩竭之慮竝姑勿論他餘稍實邑竝爲依此施行事祗受以此意本州場市及民人聚會詳細慰諭則擧皆歡欣鼓舞農形則二十六面內沿江十三面差遜而災少實多目下民情姑無切急之形明春接濟之方營邑將欲相助救活他餘諸邑賙救凡節亦與道臣爛熳講究尤甚之次邑今方絰紀賑政其中最無依之類歲前救急之道爲先着意分排木川縣則邑是之次路非所經故發遣軍官齎傳綸音臣方向禮山等邑而公州木川抄戶數爻開坐于後○公州牧還民抄戶二千八百三十二戶內最尤甚九百三十二戶尤甚一千六戶之次八百九十四戶軍民抄戶一千二百七十一名內最尤甚二百六十五名尤甚六百九名之次三百九十七名木川縣還民抄戶一千四百七十五戶內最尤甚一百八十二戶尤甚七百六十戶之次五百三十三戶軍民抄戶七百九十一石內最尤甚三十五名尤甚三百八十六名之次三百七十名
정조 18년 · 강
平安監司金思穆以江界府麻田慈柞兩嶺間民戶改起耕數爻馳啓
정조 18년 · 목
該監司狀啓以爲江界府使申大秊牒呈麻田慈柞兩嶺間許民新墾處名以三川坊分作九里而所接民戶爲一千一百六十一戶男女人口爲三千七百三十四日新起田六千四百六十五日耕內平田爲三千七十日三時山田爲三千三百九十四日三時而穡事稍登新入之民擧有樂業之意云云田稅戶役姑倂蠲免待其根基完實竝與玉洞田民更爲論列登聞後擧行事申飭該府民戶及起耕數爻修成册上送備邊司
정조 18년 · 강
命通津府乙卯司馬回榜人李堉令該道優給衣資食物來月前期狀聞總管待窠擬入李堉子孫中可堪祿仕者令該曹訪問草記
정조 18년 · 목
京畿監司徐龍輔狀啓以文武司馬間乙卯回榜人詳細搜報之意行關知委矣廣州等二十五邑鎭皆以無乎報來通津府只有司馬回榜一人職姓名年歲修成册牒報故開錄馳啓敎以又有領相司馬同年生極爲稀貴爲先令該道優給衣資食物來月前期狀聞事令廟堂分付而資是正憲職書同知知樞姑未下批而然乎此人卽予春邸時宮僚豈可以同知書銜乎問于該曹如云已經則總管待窠擬入事分付重臣李堉子孫中可堪祿仕者果有之乎亦令該曹訪問草記
정조 18년 · 강
命全羅道康津等邑慰諭使徐榮輔復路湖西慰諭使洪大協狀啓木川漏結事依年前公州例區處
정조 18년 · 목
全羅道康津等邑慰諭使徐榮輔狀啓以爲今月初八日到興陽縣聚會大小民人綸音一通宣論後敷揚德意面面慰諭屬鎭鹿島鉢浦牧場一體慰諭看審蛇渡呂島二鎭使宣傳官具絳代往慰諭後審察民情本縣災形淺深與珍島相等而今番綸音後民情歡洽咸有其蘇之望今則慰諭六邑臣行已遍到矣右項諸邑今年被災挽近所無恩綍荐降德惠洋溢臣行所到邑鎭坊里男女老少來聽絲綸者莫不鼓舞感激流涕秋冬以來蠲恤之典靡不容極水陸僧俗貧富小大無一人不被惠澤甁罌之儲機杼之出幾無出於手而入於官者民力大紓得以自謀秋間流散之類已多還集嗣歲接濟之方措置得宜還賑及時則庶可濟活臣則復向長興等邑各邑成册修正上送後復路計料敎以慰諭旣畢何待成册修慗卽爲復路以除沿邑廚傳之弊事令廟堂三懸鈴卽爲分付朝者湖西慰諭使狀啓木川漏結事依年前公州例區處之意亦令廟堂知悉分付
정조 18년 · 강
命判敦寧金持默高陽郡投畀申大譕邊遠勿限年流竄
정조 18년 · 목
義禁府啓言申大譕原情以爲西郊砲手村金壽甲家後山地最好之說聞之已久近又聞判敦寧金持默及首醫康命吉互相置㮈之說於馬兵鄭相龍相龍卽渠傔人也卽與相龍往見則凡眼最好故登高周審則故重臣李益炡故宗臣洛昌君故庶尹金履中等墳山皆在相望之地而均是北部標內則禁標一疑初不慮到以迷劣所見果生入葬之計指示人事自古人皆欲用而未用者專由山下居民最多至今爲空地四十四戶之捧價移去事蓋以康命吉出錢金持默指揮云而其說則聞於金壽甲一二民家已始毀撤故益知其地之好不待指使之人果爲入葬禁葬人敺打事山下居砲手莗作黨荷杖將欲作變故作頭者一漢躬自縛置仍卽放釋搏擊校卒事訓局將校之來往不過傳喝往復而初無搏擊之事火巢近處事若果火巢近地則豈忍爲此故犯賣買事旣無居間又不詳本主則元無給價賣買之事云云曾經閫帥請上裁敎以申大譕事肯綮一則曰莫重火巢外近處也二則曰京兆標內也三則曰敺打人物也四則曰不從官令也渠家何許大家渠亦職是二品則四條犯科無非不輕然傳聞猶難盡信所以有先捧口招之命觀此渠供火巢外至近一疑不但脫空且觀摘奸步數亦果然矣京兆標內犯葬一疑自有窩主不可專責於渠者判敦寧金持默先已置標渠乃犯用則置標者持默也不禁者亦持默則窩主非持默而何持默以崇品重臣昌法置標此而不爲誰何獨於大譕如是驅勒則寧有如許顚倒之刑政乎其欲嚴國綱而尊國法則當自崇品重臣以其法處齗何論置標與犯葬之間隔乎判敦寧金持默卽其地高陽郡施以投畀之典當日押付以爲懲後戢他之地惟此處分非爲大譕欲正事面也雖以大譕言之百人雖犯禁如渠地處豈敢以私情之切迫不顧法禁乎況以平城之孫不念延曙地名者尤豈成說引證數家亦不的當敺打村氓曰以躬自縛置者節節駭妄至於不從官令之罪渠亦不爲別白發明重臣雖已嚴處渠罪豈可寬恕爲先施以邊遠勿限年流竄之典
정조 18년 · 강
命坡州牧使李吉培改差仍推吏曹判書李致中兵曹判書具庠
정조 18년 · 목
備邊司啓言新除坡州牧使李吉培曾經渭原郡守瓜前罪罷則邊地履歷自在勿施而混同檢擬請該牧使改差該銓官從重推考允之敎以武臣官案兵曹次知兵判之不卽釐正亦有所失推考可也
정조 18년 · 강
義禁府以金養直刑配收贖勿限年奪告身禁錮許▣慶興府勿限年投竄仍施禁錮啓
정조 18년 · 강
有政吏曹判書李致中參判沈煥之參議韓晚裕進
정조 18년 · 목
以柳雲羽爲執義張錫胤爲掌令李尙寯爲持平李時秀爲判尹徐邁修爲右尹安廷瓛爲古阜郡守金履恭爲木川縣監故學生許以忠許竣林配垕贈持平故學生安檥贈童家敎官朴會源贈持平以忠等孝行卓異也○再政以洪龍鎭爲坡州牧使
정조 18년 · 강
命壯勇大將待下敎出代禁衛大將李漢豐姑令無察
정조 18년 · 강
命木川縣監尹欽烈前縣監金載華竝禁錮三年其代擇差給馬下送
정조 18년 · 목
忠淸道慰諭使洪大協狀啓以爲木川縣監尹欽烈人則柔善太過政則昏錯忒甚吏緣爲奸民受其害傳聞狼藉故該邑座首吏房各該監色投致究問則今秋設場時棘圍價錢旣有全義例助之近二百金備送則所當竝力措辧而境內富民處憑籍橫斂之數至於一百三四十金災結則自前官時稱以漏結自數年前爲始六十餘結搜括私用而今年仍爲襲謬故奸吏輩爲衷其囊橐年久陳土擧皆徵稅還穀則已自前官紊亂已甚之中還分後空石折價捧之每一兩租一石式先爲取用後出秩民間而爲虛錄者爲一百九十餘石之多時縣監之法外加分亦爲不少當該吏鄕等懲治後移送巡營以爲更査勘處之地如此昏懦不法之人決難責之以荒年救荒之政木川縣監尹欽烈爲先罷黜其罪狀令攸司稟處前縣監金載華罪狀亦令攸司稟處敎以觀此狀啓木川縣監尹欽烈事極爲駭然不可以柔善與襲謬歇處兩件弊源多是前倅金載華之罪也慰諭使旣皆詳査狀聞渠莗何敢發明況殘邑犯科若此若當大處民何以堪竝施禁錮三年之典以懲他倅其代今日政各別擇差待下批給馬下送
정조 18년 · 강
命分揀承旨李儒慶禁推
정조 18년 · 목
因禁推傳旨敎以飭已施矣分揀
정조 18년 · 강
命宜安大君墓犯䂨賣畓人李道淵令道臣決處仍令每年行部時躬審狀聞置位田塜戶寒食一祭祭畢以聞著爲式
정조 18년 · 목
京畿監司徐龍輔狀啓以爲廣州府尹徐美修牒呈以爲府尹馳進宜安大君墓所看審後査問於李元變李道淵處元變以爲墓所守謢定置四五家矣道淵來居墓下之後任䂨墓木盡賣墓田香火廢闕驅逐墓直大抵先祖春城君以大君五寸曾孫因朝令奉祀則道淵之稱以大君後孫者無據云云道淵以爲貧殘無依來寓墓下果䂨墓木賣用墓田未免三四次闕祭渠爲大君子孫而元變誣訴云云道淵旣異血孫而勒占墓村驅逐墓直恣意䂨木賜牌之田擅自斥賣道淵照律嚴繩元變如前守護敎以宜安大君昭悼公墳山體貌何等尊嚴而守謢不謹時祀亦闕其爲欠典寧有過此李道淵犯䂨賣畓之罪令道臣決處此後每年道伯行部也躬審狀聞另定位田及塜戶使之守謢自官精備祭物寒食一祭而獻官地方官爲之有故則中軍別將中爲之執事以境中前銜儒生中爲之祭畢狀聞事定式令廟堂禮曹知悉分付該道
정조 18년 · 강
命慶尙道慰諭使李益運未到地方宣布事闊狹擧行
정조 18년 · 목
慶尙道慰諭使李益運狀啓十一日轉向漆谷就本府牛巖倉與該府使柳鎭爀眼同曉諭十二日到大丘一體曉諭自漆谷抵大丘不過三十里而已承綸音者羅拜攅柷未及承聆者成群遮道或駐馬路左或馳入場市諭書辭意蠲減諸條詳細播告則鶉衣鵠面之類老者感泣少者鼓舞昔之遑急今焉歡欣至於民情災形所經尤甚三邑無甚異同略聞列邑事勢則毋論尤甚之次皆願公賑而經紀私賑之邑恐或無多賑民還民望哺公穀而所謂留庫姑未知如何而今年穀品到處鹿荒非但公納私儲同然雖或準捧猶欠賑資來頭接濟之策誠甚可悶敎以爾之未到地方若待爾行宣布或致後時爾其知此闊狹事回諭
정조 18년 · 강
命坡州牧使趙龍鎭當日辭朝
정조 18년 · 강
命金吾時囚衿川縣監洪景厚分揀放送
정조 18년 · 목
禁府啓言衿川縣監洪景厚原情以爲俵災幻弄事本縣處在太山之下水災相續數三大坪一望陳荒者幾爲三四十年而未蒙頉者至於百餘結之多故每年田政時不得已以新災樣磨勘則繡衣之誤認以災結偸食而其實則陳廢中或不無片片乍起之處合爲十八結之多吏輩之奸僞不能一一照察便作渠輩染指之資云云請洪景厚刑推得情敎以發明容有可恕分揀放送
정조 18년 · 강
考下抄啓文臣去七月朔親試更試試券仍行八月朔課試
정조 18년 · 목
去夜抄啓文臣更等人更試考券訖取二下權知承文院副正字徐俊輔等六人四次更試以風爐北踏爲七言排律題權知承文院副正字曺錫中二下居首八月朔課試以續島圓子爲賦題權知承文院副正字李東萬等十五人三下同等命比較
정조 18년 · 강
下綸音于華城城役董工諸臣姑令停役
정조 18년 · 목
綸音若曰華城城役爲所重也而其停亦爲所重也粵自妥奉園寢陞留府以尊體貌置行宮以寓膽依城池之設非爲畿湖要衝之地非爲五千兵馬之衆也於是謨不及卿士財不問出入經之營之築斯鑿斯南北樓櫓行將告功苟使歲不荒民不饑是役也有進無退而已顧今三南畿甸方秋顚連西北邊郡亦奏艱食矣殿宮獻御猶且奉慈敎而停免則城役雖重自有層節此停而彼不停不待識者而知其不可矣況玆獻御之用恰不過百色千緍特循投醪之義樽節支計以民補民何況城役物力之以萬萬計者乎莫曰城役所費將無作有荒政所需發倉振廩判若兩歧各無相關一國財貨只有此數不在上則在下不在外則在內若非耕民嗣歲之糧卽且賑民糊口之資不耕胡穫不賑胡活而今乃曰姑舍汝耕賑只從我城役云爾則人和地利之分恐不當若是明年異於他年同慶之心務欲博施稅糴之減幾半常年矣一邊輕之蠲之以紓其力一邊櫛之剔之以求其益雖使管仲通貨劉晏治賦其不厲民者幾希此豈予以慈心爲心之道乎設令錢穀特地辨出楨榦不日完美丘壑之憂方急於八路呼邪之聲不撤於一府則惟彼盻盻然保抱瑣尾之民其不曰吾君何不以築城之心施之保民築城之財移之活民云乎又其不曰九重光明之燭不照於鶉衣鵠形而偏照乎粉樓雉堞云乎又其不曰城可使今年築明年築拖至十年民不可使一日飢二日飢忍及三旬云乎到此予雖欲以所重應之亦曷敢不仰體昔年愛恤元元勿踐輦路禾麥之德意乎議者以爲歉年興作實兼賙恤朱夫子南康故事范仲淹浙西已跡可按而復也此特一守一帥救得一郡一鎭之政耳今予以一國之君臨一國之民邇而王都甸服遐而溟渤塞漠老穉婦孺跛躃喑聾莫非予赤子旣不能使彼百千萬頷顑之類不農不商離土離鄕襁至坌集受傭仰食於一城之役則所至而所活者當爲幾箇人口役力不興祀以下牲予聞於禮臺榭不塗道途不除予見於傳小大經權之間隨處異用有若是矣爲今之道莫如聚會精神於荒政一事雖稊米寸帛之幑可蠲者蠲可取者取或資於耕或歸之賑瘡痍畢起祍席快安而天又降康多黍多稌魯郊之三燈自至周原之百堵皆作役夫欣欣崇墉仡仡使做措便當氣象舒泰衆心所向與城俱固何必朝運百車暮輸百牛不問寒暑不顧饒乏竭民力耗民財督之迫之有若不及也哉獻御之停爲我殿宮而敷惠也城役之停爲我園寢而敷惠也聖人復起決知其不易予言然本府捄荒之策予亦有料量者存夫城之有後托猶木之蟠根屋之築址不可不堅且厚也明矣容待來春地眽融解之際若於北城外咫尺斥鹵之壤相其淺深鑿得一丈或半丈量定約播百斛之經界然後收其土粘付城身俾容五馬兩軌卽其地橫縱東南之畝深耕而易耨則瘠可使肥磽可使沃而贏得如鄭涇史鄴之幾千頃負郭良田不出一二年將見荷鍤成雲決渠降雨之美而方其役也雇直不以日而以負立表計遠近而差等則强者優取百錢弱者足庇一身此豈特府民往南北東西之不適有居傭保資生者皆可以聞風爭趨而或窨或肆爲酒爲食以其所有易其所無亦矜寡之利夫如是則城則奠萬世不拔之基民則獲萬家如膏之地倉則貯萬人足食之糧一擧而衆美具豈不誠休且美哉咨爾華城城役董工之臣靜聽此諭咸須諦悉
정조 18년 · 강
召見大臣備堂及輪對官于熙政堂
정조 18년 · 목
領府事蔡濟恭曰日前修省之敎遇災側身之盛德臣等不勝欽仰而臣等職㤁大官燮理之責尙矣無望尋常廟務只事瘝曠曾不能仰副憂勤之聖意今玆非時之雷果驗不職之罪誠不勝惶愧懍蹙矣予曰災不虛生莫非否德所召始於七月之旱重以八月之風繼之以十月之雷雖隱隱微微如聞如不聞而仁愛之警告則丁寧矣日夕悚惕自不能已矣予曰驚惕之中亦有因事發笑者昔在先朝筵臣有曰風惡云云者至伏承責敎向者洪秀輔以社稷油遮日事用俚語於雨下故問備矣其後常參重臣以懲羹之意語天輒曰天主上天固當敬畏而主字豈非可怪乎濟恭曰閭巷之間或用此等說矣予曰今秋以後民事關心賓對未必有別般訏謨而月六之數必行毋撤蓋欲盡我之心力今日召接亦出答天譴之意矣濟恭曰雖非賓對萬幾酬接豈有留滯之患而臣固所不遑暇逸之聖念矣予曰予於讀書時一日程課幾許遍午前了讀則必界舒泰如有所得今此賓對之進定亦類是也予謂水原留守趙心泰曰向日宮齊以城役事有所詢問而所見參差可否不一此等大事不害有異同之論矣節屆降冬役事浩繁南北城役了當之後則少待財力之可辦爲之未晚予見斷斷如是矣濬川比城役輕重何如而先朝再三臨民屢下綸音予於華城之役則一未嘗敷示其本末矣今欲中停故爲文字布告予則謂此亦仰述之一端也卿等與諸宰各陳所見向來衆論之不一者今日歸一可也命出綸音一通敎副提調尹行恁讀奏訖予曰予之苦心如是卿等以爲如何濟恭曰至矣盡矣無他仰達之辭矣左議政金履素曰臣之向來所奏到今思之不過一時淺見及奉綸音至誠懇惻實仰爲民之聖德矣予曰然則果變前見矣履素曰是役非役民之役不必以荒年遽停故前日有所陳達而今伏奉綸音更無可達之辭矣右議政李秉模曰是役也築爲所重停亦盛德奉讀屢百言絲綸此是向來下敎二句中敷衍出來者也臣之向日所奏有所商量非倉卒仰對者臣見無異於前矣濟恭曰伏奉綸音上減殿宮之常供至引勿踐禾麥之睿德所重尤如何雖以捄荒爲言八道飢口豈盡仰哺於是役哉九重光明之燭無所不照義理正大至誠懇惻臣若不爲將順則臣是不韙之人然平地城役不可仍置負土雇價酒食資生之類則有司之臣便宜爲之似好矣予曰人皆謂到今遽停再擧爲難云而參究事理未必其然卿今將順可謂師直爲壯秉模曰領府之言恐不然矣今日綸音中千言萬語要不出宮齊初敎之略而盡何必於奉綸音之後始可仰度聖意耶予曰領府亦是好名之人予言豈不師直也予曰領府之將順實是老成之論也卿之固守前見亦覺更好始雖參差卒乃爛漫甚可幸也命下綸音一通於諸宰頒示後戶曹判書沈頤之等以次進奏訖予曰大臣旣無異同之論留守之意何如心泰曰臣何敢可否於其間乎但當擧行而已今雖停役南北城了當似在二三月矣予曰再昨聞留守言則兩營停番米果有剩置者云使各其營千石式付諸城役似好矣濟恭曰顧今米貴如金之時以米給之則在渠輩極甚便好矣予曰解凍後後托事不可不始十年後則將至萬石云是固萬人足食之糧也以守城之備言之豈曰無少補哉心泰曰明年始可作畓矣予曰久遠之效人未易信雉堞雖有目前觀瞻之美豈若後托役之事半功倍者耶趙充國金城方略亦如是大抵閫以外將軍制之不問財力之出入不考工役之勤慢任其便宜擧行也故乃能速就予常以本府爲依歸之所若奏一日之功則便作一日之喜而目今災荒溢目民不奠居以不撤城役或不無有云云之說然則安有衆心成城之效乎此所以有停役之論而亦非爲浮費而然也卿須體念便宜爲之也予又曰吏議望近甚苟簡若欲新通則曾經禮議者幾人耶吏曹參判黃昇源曰韓晩裕趙鎭宅二人矣予曰旣有參判則不可廟薦勢將俟吏判之入來矣履素曰明年慶禮當前文衡自多擧行之事而大提學洪良浩今將出疆合有變通之道矣予曰事異常格若無前任文衡則傳諭於大臣而受薦者古例卽然矣然而文衡例皆自代近或有疏薦之例耶秉模曰故判書尹鳳朝薦南有容而其時亦有疏薦之例矣濟恭曰疏薦後都堂會圈雖或有例云而未見有文蹟矣予曰文苑自當有相傳之故事卿等退考弘文館圈點册後如有文蹟之可據者自政院指一稟請可也予又曰玉堂先退取圈點册及文衡先生案文苑故事送于睿廳也濟恭曰近聞以荒年之故牛價至賤而肉價反爲翔貴此蓋太半歸於酒家作肴之需云矣予曰年前聞卿所奏浚言于捕將使之嚴禁矣何又如是也昔在先朝賣飯者尙以治盜之律繩之況士買肴者乎禁之未久又如是太弛亦關紀綱平民則饔飧而食此不過遊食之輩使京兆一切痛禁宜矣
정조 18년 · 강
命平安兵營月備錢二萬兩輸送于華城役所禁御兩營停番軍料米二千石自役所取用
정조 18년 · 목
領府事蔡濟恭啓言華城停役綸音誕降臣當將順而已不敢更陳而第南北門樓旣已創建兩傍平地城堞幾皆就緖此與山上之役有異不可不畢築而財力垂乏平安兵營舊逋條自辛亥春使該營月備四百兩歲準五千之數今爲四年則當爲二萬兩爲先今月內使之輸納於役所又退四年如前充補之意請分付帥臣從之又啓言城役所米條尤艱禁御兩營鄕軍旣已停番限麥秋六七朔之間料米之留儲者兩營各限一千石自役所取用爲宜從之
정조 18년 · 강
命各廛需用中不緊名色釐正後草記
정조 18년 · 목
領府事蔡濟恭啓言日前判尹以魚物廛拔出於六矣廛中之意有陳達一分捄弊之道固宜斷然行之而第念通同發賣之浚亂廛則革罷稅納則依舊各廛之不能無怨容或無怪使該署提調考閱膽錄凡係不緊名色與需用之可祛者就議大臣量宜存罷各廛稅錢從略減給則朝令可以有辭民情可以稍慰矣從之敎以令廟堂與該署提調相議釐正後草記
정조 18년 · 목
左議政金履素啓言行大司諫沈晉賢所懷中以酒禁定律事請令廟堂酌定矣今若定其律名則勿論大釀小釀皆在常禁之中是豈制法之意哉事有窒礙置之爲宜從之
정조 18년 · 강
命寢百官庶僚書進捄荒之策
정조 18년 · 목
左議政金履素啓言沈晉賢以百官庶僚書進捄荒之策有論理稟處之命矣其言非不善矣而如有可進之策則方當求言之日自可進言强令敷陳反有猥雜之弊請今姑置之從之
정조 18년 · 강
命栅門帽稅準一千隻以充公用
정조 18년 · 목
左議政金履素啓言使行公用不足之弊有講究稟處之命矣曆節兩行必準帽穴一千隻以資公用近來最多之年僅爲六百隻自明年爲始松商灣商及曆節象譯輩栅貨賣買時無論銀貨與襍卜帽子準千隻然後始許他物種如或未準頭目商賈各別嚴繩浚所縮帽稅準數徵捧至於廛人無稅帽係是特恩一百隻劃給於千隻之內一百隻劃給於千隻之外而一從該廛銀多少許令免稅則公用自可準充廛人亦當蒙利如是定式之後若以公用不足上聞則非但任譯之嚴勘使行亦難免其責請令該院成出節目報本司施行從之領府事蔡濟恭曰此實國之大政也以帽稅之見縮也故公用銀貨輒責關西臣已稔知其難支之端矣廟堂與道臣灣尹初不管攝其多少盈縮馴致庫銀之日鎖月鑠雖以文書言之輒稱貸用外面則似然而初無還報之事殆若貯水於無底之鍋何以支當乎予曰自明年爲始一切勿用可也凡事窮則變變則通及今時可以變通矣此則一付之於卿等必勿以貸下二字擧論可也
정조 18년 · 강
命糧餉廳屯稅量宜闊狹
정조 18년 · 목
戶曹判書沈頤之啓言宮房衙門各處屯土從實執卜俾無冤徵出於軫恤之德意而至於糧餉廳屯土當初定稅至歇與他大異而外邑混稱災荒必欲減稅本廳需用莫可收拾請嚴飭從之敎以其中不可不減稅處卿其量宜闊狹可也
정조 18년 · 강
命禁御兩營三南停番之代他道當次者一倂限麥秋停番以守總軍代把
정조 18년 · 목
御營大將李敬懋禁衛大將李漢豐啓言三南鄕軍今旣限麥秋停番請以他道次番徵召敎以御營當次之番卽昨年上番之軍云兩營上番軍一竝限明年麥秋停番而守總兩營軍給料代把以爲都監軍分勞之地可也○御營廳啓言集春營東營以總戎廳京標下軍一百九十名分作三番每三日各三十名幷書記伺候本廳哨官率領今初九日爲始與訓局軍替代立番料布則三分二依前例自本廳放下新營則千總一員哨官一員依前定奪率領標下軍仍直把總則還直東營
정조 18년 · 강
命李提督血孫自禁營付料勸奬
정조 18년 · 목
禁將李漢豊啓言李提督贈劍琴氏事見於武藝通志矣今聞琴氏子孫自巨濟上來云故日前招見則人頗精明旣知其提督之血孫而湮沒於海島之中實非仰體酬功之盛意故敢此仰達敎以爲先自卿營別爲付料着意勸奬提督家琴氏所出血孫之如是精明可合收用者豈不奇異乎年前以其事實特編於武藝通志矣今聞卿言可謂事如有待卿是何家之人雖欲泛忽於勸奬得乎以此知悉
정조 18년 · 강
汰假注書尹濟弘
정조 18년 · 강
命前假注書李允謙分揀仍任
정조 18년 · 강
敍卿宰侍從罷削人
정조 18년 · 강
仍任總戎使申大顯
정조 18년 · 강
命京畿公都會特取十二人
정조 18년 · 목
敎曰京畿公都會旣命咸聚京營試製亦令館堂考券蓋出於慰悅之意額數豈可膠守六人之常例乎今番公都會特取十人事分付又敎曰取見入格科作未可謂合作必有遺珠更令加取詩賦一人比常年倍取事分付
정조 18년 · 강
以李時秀爲都總管中批也
정조 18년 · 목
因都總管望筒敎曰故相典刑豈求他人且其資歷可合陞秩禮曹參判李時秀見窠特除以示念故相之意
정조 18년 · 강
命嶺南災結三萬六千二百七十八結依狀請許施
정조 18년 · 목
備邊司啓言卽見慶尙監司趙鎭宅狀啓則以爲道內災總合爲三萬六千二百七十八結元俵災四千八百結外特許準劃矣今此所請非敢靳持而嶺南風災最爲輕歇則終涉太過竝與事目災只劃三萬結爲宜敎以依狀請許施
정조 18년 · 강
有政吏曹參判黃昇源兵曹判書具庠進
정조 18년 · 목
以閔台爀爲大司憲崔烜爲司諫具文行爲持平安廷善李東冕爲正言李義甲爲校理安策爲修撰李升運爲副修撰林耆喆爲同義禁洪明浩爲戶曹參判李徽重李弼章李春載千載富全文昌金玉欽金仁建爲同知一望首望批下二望竝三望批下李祉膺全道元李萬林愼師浤羅文尙李相垕金紹爲僉知二望竝三望批下一望首望批下
정조 18년 · 강
遞戶曹參判洪明浩以曺允亨代之前望也
정조 18년 · 강
飭太僕毋得陸續捉馬
정조 18년 · 목
因太僕駕轎馬陞降單子敎以嚴飭之下陸續捉馬每朔別單定式之書入之本意果若此乎姑不處分此浚切勿續續如是
정조 18년 · 강
飭政院紙品推進排衙門堂上及備局有司堂上貢市堂上
정조 18년 · 목
敎曰紙品嚴飭之時政院所用擧條等紙品近來太好此亦法不遵行之一端當該進排衙門堂上及不能察飭之備局有司堂上貢市堂上推考
정조 18년 · 목
兵曹啓言該兵使啓本式年武科初試入格人等鐵箭步數依新須定式開錄云而元定步數不爲書錄只錄退步該帥臣推考更爲修啓之意請行移允之
정조 18년 · 강
放時囚金乃默崔雲翰等
정조 18년 · 목
義禁府啓言乃默等身爲司香官拜表之時不卽待令以致行禮遲滯請照律敎以此後依正至聖節政府行禮例待令事嚴飭今番附過放送
정조 18년 · 강
命高陽郡投畀罪人金持默押去都事金履九分揀後日政他司相換
정조 18년 · 목
政院啓言高陽郡投畀罪人金持默押去都事金履九狀啓罪人職名依舊書塡有違格例請推敎以別無違格分揀是誰之子其先尙今思之豈可潦例於當直本府之間後日政他司相換
정조 18년 · 강
命德積僉使陸致謙令道臣嚴棍推忠淸監司李亨元水使柳心源仍命遍飭諸道
정조 18년 · 목
該水使狀啓以爲渰死人身米布新舊還一一査櫛從實蕩減亦爲探問坊曲伊日風浪之渰死者如或見漏而未報則劃卽馳報之意別關嚴飭於該地方官庇仁縣監就其渰沒海濱咸聚死者之妻若子宣布朝家優恤之德意卽爲酹慰之地矣各邑報狀今纔齊到而渰死人一百十六名內五十五名則俱有生前身役及還報竝爲蕩減其餘六十一名則初無身役還報而酹慰一款亦爲各別擧行云沿海他邑別無渰死人遺漏加現而獨林川民鄭毛辰金一名果於八月二十二日渰死而初無身役還穀云蓋渰死之患旣出於八月則身爲地方官初不能詳探始於關飭之後報來萬萬稽忽而自臣營亦不能嚴飭致有此疏漏之擧不勝惶縮敎以今番則旣狀聞自首姑爲參酌後勿如是事令廟堂嚴飭而今番繡行於德積鎭民家被燒至於人命致死而匿不以聞貧乞不能掩土所見切矜云該僉使所爲極爲痛惡令道臣捉來嚴棍二十度管下各鎭有此抱冤不卽陳聞於屢度飭敎之下道帥臣從重推考放擧此敎遍飭諸道事令廟堂卽爲行會
정조 18년 · 강
命刑曹罪人禹尙勤等更加嚴刑得情
정조 18년 · 목
先是左議政金履素啓言向以三日浦築堰時首題堤堂捧現告草記事命下矣嚴査堤司吏關問該道則築堰始自己酉辛亥間而元無堤司關題之事癸丑春所謂金洛者持堤司題辭到付於該道監營其時道臣嚴治金洛奪取題辭云故取見其呈狀及題辭則明是僞署今方捉致金洛於秋曹使之嚴覈命刑判金洛嚴刑得情照法處齗刑曹啓言金洛所招當初呈本官所志書寫人果是具顯基而顯基得來備題而初則全然不知其僞造至於到付巡營矣令番被捉上來時逢着顯基及禹夏永聞其酬酢始知其僞造而僞造之出於誰手從何辧別云云具顯基所招以爲再昨年冬金洛以三日浦作畓事高城所呈民人等狀持來出示曰此是本官題辭而不可無備局題辭方欲呈堤堰司君須居間受出題辭出給三兩錢故以堤司所呈所志及二兩錢給禹尙勤使之待其父夏永還來圖得以送矣尙勤持來堤司受題踏印所志以爲渠於朴晉和處相議圖出故傳給金洛云云禹尙勤所招以爲再昨年冬具顯基以所志及錢二兩出給曰此是作畓事欲呈堤堰司金洛耍我圖得云朴晉和適來而素慣此等事者也具言其由則晉和持去所志及錢畢竟出給受題所志作書於金洛使渠往傳於顯基渠則只聞顯基之所托紹介於晉和而已僞造一款實是慮外云云金洛與具顯基面質金洛以爲所志渠實書製云云今以諸招觀之堤司狀題一款金洛則請托於具顯基顯基則請托於禹夏永而適値夏永不在家之時其子尙勤受置所志及賂錢轉給於朴晉和受得題辭晉和則今已作故而尙勤之招全然歸之已死之晉和所志之受置者卽尙勤也題辭之持傳者亦尙勤也尙勤若無手犯必有可據之證而今乃推諉於已死之人欲使推覈路絕獄情款眩者萬萬巧惡禹尙勤更加嚴刑得情金洛乃以名勝之仙浦視作渠輩之利窟決其水而引漑三四里之地沈其松而枯損五六百之株挺身上京因人行賂竟至於釀出僞造之獄抵之重辟猶不可贖而僞造段落旣歸尙勤則竝囚訊推恐非審克之義合有酌處之道加刑遠己酉具顯基自臣曹照法嚴勘禹夏永尙勤旣出之後父子竝問有乖法意故不爲更覈三日浦作畓時干犯諸人從輕重査治之意請分付該道臣敎以正犯果不差爽事係一律宜所審愼應問各人在囚者與正犯更加嚴刑得其情實以聞
정조 18년 · 강
命黃海道睡鴨延坪島弊營邑不能致察者司僕寺草記論勘仍令該寺謄給傳敎於島民此後御史齎去條件添入延坪島一款
정조 18년 · 목
黃海監司李泰永狀啓以爲本道睡鴨延坪兩島民事依備局關辭與海州判官趙厚鎭開坐臣營聚會府下網漢及島民矯捄之道存草之方逐條盤問隨事對卞則網漢等漁基二十一庫傳來旣久買賣相仍到今變通非所可論使之依舊資業位田結幕事島中民家許以司住似甚兩便而第其漁基之於民家相距稍遠每當晝夜觀魚之際必有往來失時之慮蝸屋數少許多網漢强令竝處則主客俱困勢所必至網漢島民一辭同然漁幕則仍舊䚺於葥基近處以爲便業之地若或犯及於司僕位田則各從所居備納其稅俾無日後替徵之弊網價事當初定價雖出於兩相和賣而一浮之直旣爲二緡則稱以預授折給其半非但終沙太略非島民則無以結網非此網則無以捉魚雖倍給其價在網漢有利無冤故自今以後酌量加給俾爲島民利益之道供饋貽弊事非特官隸之因公事出入而已雖以島民之供觀之方其漁捉之時邑中無賴輩或不無冒稱公差留連侵漁所謂網漢司受其弊自明春爲始網漢之入去也自官點檢人口踏印成册以爲憑考防奸之地至於官差邑屬之冒入者狹戶酒幕之率去者別加禁齗隨現懲治則船戶可絕侵索之患柴米必無踊貴之弊而若有公幹不得不入島者成給公帖準驗然後始許入送則睡鴨島之居間受苦亦可永除吏廳漁基積年所有猝地革罷雖或矜憐決不可仍而置之漁基分付斥賣於島民等處受其時價從長區處作爲渠廳聊賴之資大抵本島幅圓甚小居民亦尠田土旣管太僕男丁俱稱牧子戶口雖係於版籍徭役不關於營府而居島耕稼渡海絕稀網漢之捉魚也始則不相干涉而終焉轉生猜激今至爭訟者專以弊端甚於前日故也雖以網漢言之只有進上及均稅無他策應而捉魚入去時多用公私債物故呈卞每起推捉或頻官差之入去貽弊島民亦多因此今以判下辭意曉諭島民及網漢等使之各陳其情仍以痼弊之亟去禁條之申嚴面面言飭自臣營及本牧亦爲成出節目一一條列一本置之島中以爲永久遵行敎以名以釐弊依舊爲弊烏在其別遣按廉之意乎此後營邑不能致察弊復如前令司僕寺草記論勘而亦令該寺枚擧此敎謄册踏印出給島民而此後御史貴去條件添入延坪島一款事令廟堂知悉
정조 18년 · 강
命衿川治道時作弊校吏更觀前頭令道臣嚴治
정조 18년 · 목
備邊司啓言依傳敎延齡君墓木䂨伐事關問畿營又遣本司郎廳道舍治道時爲弊之端班賊墓木憑公䂨伐處摘奸矣見京畿監司徐龍輔所報則衿川縣監洪景厚牒呈以爲應問各人嚴査取招則將校姜漢益所供治道時䂨取墓所自枯松六十四株椽木五十五株稚松九株云墓直山直等所供本宮摘奸爲九十三株而備郞摘奸時執捉至於百餘株未知其間委折云姜漢益牢囚以待處分木司郎廳尹範益手本以爲今番衙舍營建時皆用雇軍每名二錢正分燔瓦時火木班賤墳山雜木松木買用而椽木每箇給價五分䂨伐處探察則班戶墳山十二處民人墳山十四處所䂨株數則班戶墳木多爲二百四十株少爲三株合爲五百三十四株民人墳木多爲八十九株少爲二株合爲三百九十五株而今番治道時所入云治道役民雇價則每名每日一錢而赴役民人輩或以顏面看役校吏等處間以酒盃接待其中將校張喆孫白元采民人裵一贊處兩日朝夕飯討食云云請該縣監不能檢飭之罪令該府拿問處之該校令道臣嚴處看役校吏輩査治懲後敎以該倅旣以他罪拿處別無更爲拿問之端校吏作弊雖可駭爲勞亦多更觀前頭令道臣捉來嚴治事分付
정조 18년 · 강
命刑曹郞廳中年少人他司相換久任傳掌外任陞遷前勿移他職
정조 18년 · 목
承旨洪仁浩啓言京外獄案審理判付裒稡正書以入事曾有定式而臣以該房與該曹郞廳校正添錄卽爲入啓者今已十餘年矣數年以來刑曹郞官無專管之人許久未修呈自今以後別定刑曹郞廳一人主管擧行待其修正俾卽入啓爲宜敎以未差之代令該曹口傳擇差其中年少人他司相換後依趙重鎭鄭大容李果等例久任傳掌而外任陞遷前勿移他職
정조 18년 · 강
漢城府以明陵火巢外申大謙犯葬處掘去啓
정조 18년 · 목
該府啓言明陵火巢外申大謙犯葬處依傳敎遣本府郞廳該部官員摘奸則自申大謙入葬處至延曙川爲七百六十步自延曙川至香嶺火巢爲六百三十步而延曙川上有陵字內定界之標云遣府郞廳及該部官當日內已爲掘去
정조 18년 · 목
義禁府啓言北部都事鄭有淳原情以爲因京兆知委馳往摘奸於申大謙用山之地則果是禁標內故以決不可葬之意縷縷嚴禁而聽若不聞多率京役夫圍繞督役終至入葬以疲殘部屬萬無禁齗之道前後事狀連續牒報於京兆矣京山標內不能禁葬至煩上徹莫非溺職之罪云云請刑推得情敎以除刑推議處又啓言鄭有淳照律杖八十收贖奪告身三等私罪敎以功減一等又啓言平丘察訪池日賓原情以爲到任後探問本驛驛奴貢錢停退有無則該驛首吏所告畿驛貢錢較豐歉之中指數酌定在前歉荒初無停退之事今畓亦無巡營知委故前察訪依例出令收捧渠只循前例不能致察云云請刑推得情敎以畿驛前例問于該道除刑推議處又啓言依判付關問畿營矣該道臣徐龍輔査報以爲詳考流來謄錄査問該驛前例則雖於乙丙壬癸慘歉之年果無驛奴貢停退之例云觀於囚供旣是到任前事道臣査報亦無停退之例合有分揀之道從之又啓言假注書李允譕原情以爲莫重批答旣已承書讀癸而及于正書之際矇昧昏劣莫察句節之漏落乃至啓下之境云云請刑推得情敎以乏人之致近雖點下擧措之無嚴愈往愈甚從重勘律放送又啓言李允謙照律杖一百收贖告身盡行追奪私罪敎以功議各減一等又啓言思陵前參奉鄭運耆原情以爲䂨木發賣一款辛亥年因傳敎渠之先墓五代十一墳各伐五六株略分於書員守僕輩其餘雜木以爲齋室點火簽丁受賂事癸丑十月具世萬充定於陵軍矣自畿營行關陵軍把定之際不無受賂之弊云云營關旣如此則不可充定故因爲頉給云云請刑推得情敎以除刑推議處又啓言鄭運耆照律杖八十收贖奪告身三等私罪敎以功議各減一等又啓言前郡守李忠佐原情以爲適因隣居朴師熙之䂨伐家木果治其漢至有繡啓論列云曾經都總經歷請議處敎以嚴加照律以懲武齗之習又啓言李忠佐照律杖一百收贖告身盡行追奪流三千里定配私罪敎以功減一等
정조 18년 · 강
命公州殺獄罪人李日得依前訊推尹大石勘處昌寧殺獄罪人池萬奉嚴訊得情事分付道臣
정조 18년 · 목
刑曹啓言公州殺獄罪人李日得獄事以其原案與該道監司査啓參互詳閱則要害之傷㾗顯著檢狀之實因明的斷案旣成同推已久而但伊時爭端實由大石則以大石憤怒之心當學奉趕投之際回身走避初不犯手者求之常理終涉可疑而今以屍親及看證諸招觀之日得踢胸之說如出一口大石犯手之狀元無參見兩人之或踢或打若在於疑似難分衆招之曰敺曰否豈如是丁寧立證證人則雖或容護於大石屍親則本無偏怨於日得以其必欲報讎之心恐無換告元犯之理借令大石雖或犯手二人共敺下手重者爲元犯而唯彼日得之足勢正撞學奉之乳傍因以成傷至於致命則日得之爲元犯無容更議至於燒糞之擧送鷄之事亦緣大石所囑實非日得自辧則無足輕重於獄情此獄旣出營下道臣今又親覈其所論列若是的確李日得依前訊推尹大石以隨從律勘處之意請分付道臣允之又啓言昌寧池萬奉獄事積怒於柴草見失之後乘醉於街路相逢之際以壯健之力打孱弱之骨批頰而踢脚投石而撞膝非但參證之所覩亦有渠招之自服所謂頭疼身慹索冷水勸糞汁等說雖欲隱然諉之於因病致死而果有是也不告於初檢始發於覆檢求諸事理寧有是乎至若初檢覆檢之傷處雖有膝上膝下之差異初檢跋辭中自胯至足一例浮高皮膜相雜血癊圍圓云者可知膝上膝下之渾是一色而特檢官之執定稍異耳此不必爲獄案之可疑以其折傷之身曰走避曰散去者似不近理而今以諸招觀之被打之時匍匐以避率往之際擔舁以去則初頭之專出驚㥘久後之不能運動可以推知亦無疑端唉彼義孫以丐乞之兒値凍寒之時見棄於母而依歸無所被打於人而親戚不顧擔置於讎人之家致殞於辜限之內生前之艱楚備絰死後之情狀絕矜此而不依法償命則如彼無告之類何以保有殘命也詞證也俱備實因也明的該邑之更査道臣之再啓有諸般必殺之案無一分可生之道請罪人池萬奉連加嚴訊期於得情之意分付道臣允之
정조 18년 · 강
考下抄啓文臣八月朔課試比較試券及九月朔課試試券
정조 18년 · 목
八月朔課試比較以冬至陽生春又來爲七言四韻律題權知承文院副正字徐俊輔以二中居首九月朔課試以鵞湖講會爲記題權知承文院副正字金熙洛以三中居首
정조 18년 · 강
命漂漢人護送勿趲程使行入栅時留一譯領往仍命廟堂嚴飭三道撥傳
정조 18년 · 목
平安監司金思穆狀啓以爲漂漢人來到平壤其中宋去益病氣猝發我國醫藥莫得當劑漂人中適有略解雜方者使渠試用稍爲差勝一行數多勢難䟎程順付使行何以及期事甚惶悶緣由馳啓敎以設使使行入栅落留一譯使之領往爲可切勿䟎程別加顧護前進事令廟堂星火知委箕伯撥傳萬一稽滯三道道臣草記論罪事廟堂知悉
정조 18년 · 강
命金復根拿問更勘陳告人朴忠元今道臣嚴繩
정조 18년 · 목
備邊司啓言卽見京畿監司徐龍輔狀啓枚擧廣州府尹徐美修牒呈以爲本府居朴忠元所供以爲曾與金復根知面矣今年春間復根言於渠曰高城西面黑淵洞陳荒處可合作畓故爲民等堰未及作畓而遞歸旣入財力等棄可恨云故定價二百兩買得於復根下往詳察則役處浩大初非綿力所敢生意而本郡進士權啓萬言於渠曰黑淵洞近處又有南石川年久陳荒竝此作畓則家利不少云故上京後逢見宣禧宮所任輩成文券許賣與官任輩同往從實打量則合四十八結除出時起則陳還當起處爲十八結公私田主皆願作畓而只聞始役旋卽還京云黑淵洞之成文許賣南石川之傳說官任已皆自服打量時隨往指示其爲陳告無容更疑請令廟堂稟旨分付矣請金復根令該府拿問更勘朴忠元令道臣照法嚴繩允之
정조 18년 · 강
義禁府以時囚李忠佐三陟府徒三年定配啓
정조 18년 · 강
命明陵翼陵火巢標內廣加播植嚴飭兩陵官分日巡山仍令禮判措語書付各陵園墓齋所
정조 18년 · 목
備邊司啓言卽見京畿監司徐龍輔狀啓枚擧高陽郡守王道常楊州牧使韓光近牒呈備陳五陵火巢內外樹木稀疏之狀仍以爲明陵火巢定界之後因陵官所報募民居生于火巢以東減給炯役專意禁養又於丙午因備局定奪以延曙川爲界列立標石雖軍門松牌京兆禁吏不許攔入使明陵翼陵兩陵官專管禁松驛契沙契土井里葛峴里四洞之稱卽此地也四里內有陵隸攀援之力外無禁牌操切之憂禁護之地遂成濯濯之原前後陵官事在久遠不可一一追理以俟處分至若種植禁護之方今不敢遽議還屬軍門而自標以內待開春廣加播植仍令兩陵官着意禁養或有溍自犯斫掩置不報則計其株數照法勘繩一依火巢內犯斫例施行竝請令廟堂稟處矣李蓍馨上言內付之都監之論非無意見而法久生弊則一也請依狀請待開春廣加播植嚴飭兩陵官分日巡山若復如前放忽該陵官自有當律犯斫奸民依法重繩而禁於已然莫如使民無犯以此另飭前後陵官有難一一追理今姑置之他各陵切近之處亦多有樹木稀疏之處一體嚴飭隨現重勘等節一依兩陵官例施行久之敎以豈可一番嚴飭而已乎令禮判措語書付各陵園墓之齋所俾各惕念遵行
정조 18년 · 강
命放松坡倉監色仍令京畿監司及守禦使考察捧糴
정조 18년 · 목
京畿監司徐龍輔狀啓以爲依備局關松坡倉舊監官金致直新監官金鎭喆舊色吏張友星新色吏金禎鎭等捉來嚴覈則監官金致直色吏張友星等所告以爲米色則雖下品亦皆許捧斛上則以平木一倂劃量期無民怨憑藉壯營之說此必還民輩以訛傳訛云云金鎭喆金禎鎭等所告以爲渠等以代監代色暫爲出去舊監色旣以濫捧被捉前鑑不遠焉敢一毫濫觴憑藉訛言事到鎭不過二日全未採探云云舊監色還上濫捧之弊該府報辭史官書啓便一直贓憑藉壯營之說雖或諉之傳訛兩朔督捧之際焉敢曰不聞至於新監色則代監纔爲二日宜有差等之別敎以大抵非壯穀而假稱壯穀非今斯今必自松坡移轉之初有此假稱然則不但新監色舊監色亦非渠罪廟堂回啓之刑配似非本情今番一倂分揀放送此後更有假稱之事卿是兼兵使守使亦無兵使其所不飭之失自卿等先爲當之次及於地方官府尹何足靑彼蟣蝨乎卿與守使每年捧糴時考察俾小民曉然知之
정조 18년 · 강
命上注書權察廳任前注書鄭文始本律以公罪施行
정조 18년 · 목
因假注書望筒敎曰之人莫甚上注書姑令拔例權察廳任前注書鄭文始本律以公罪施行
정조 18년 · 강
命李堉孫依他例捧承傳
정조 18년 · 목
吏曹啓言重臣李堉今方上京故問之則其長孫東涑年四十云矣敎以依他例捧承傳
정조 18년 · 강
考下華城儒生應製試券
정조 18년 · 목
敎曰今十一月二十一日水原府內儒生應製賦二下幼學尹絖金星緯比較三上幼學李基孝柳宗澥各食物米五斗三中幼學金鍾華食物米四斗三下一幼學李厚德三下幼學沈東潤尹聲烈各食物米三斗草三下幼學洪樂韺閔昌億鄭鈺趙雲圭各紫黑帽一立次上幼學李仁尙兪仲煥各紫帽一立表三中幼學沈日魯生員趙萬大比較次上進士尹㥠幼學曺鴻振各紫帽一立賜給
정조 18년 · 강
駕轎造成時司僕提調以下施賞有差
정조 18년 · 목
敎曰駕轎造成時雖不煩經費效勞則多司僕提調徐有防內下豹皮一令僉正趙鎭奎壯勇營從事官洪守榮各內下鹿皮一令監董監官折衝洪樂佐別看役丁遇泰相當職除授別監董司果李鎭鼎守門將加設調用待窠陞實
정조 18년 · 강
考下抄啓文臣十月朔課試試券
정조 18년 · 목
以恐是霍驃姚爲七言四韻律題檢閱吳泰曾以二下居首
정조 18년 · 강
以徐有大爲壯勇大將中批也李敬懋爲訓鍊大將備薦也李漢豊爲御營大將前望也
정조 18년 · 목
敎曰壯勇大將差代倣用扈衛大將差出之規從事官往告政院自政院奉特旨擧行已有定式載在事目矣將兵重任不可久曠訓鍊大將徐有大爲壯勇大將○政院啓言御營大將李敬懋移拜訓鍊大將不可無總察之人敎以前望單子旣命入之待下批牌招傳授命召又啓言禁衛大將李漢豊移拜御營大將不可無總察之人敎以待下敎差代間都提調兼察從事官發牌聽傳敎
정조 18년 · 강
命放宣沙浦定配罪人金昌仁
정조 18년 · 목
司僕寺提調徐有防啓言宣沙浦前僉使金昌仁以牧馬欠縮雖因定式卽其地勘配同罪之人旣已蒙宥昌仁獨漏敎以放送
정조 18년 · 강
行抄啓文臣十月朔親試于內閣兼行秋三朔課講及十一月朔課試賜抄啓文臣黃基天八大家一秩
정조 18년 · 목
以擬本朝內閣印進御定朱書百選爲箋題權知承文院副正字柳台佐以二下居首以不寢聽金鑰爲賦題使之更試準百句製進賜饌于抄啓文臣仍敎曰黌舍靑衿尙譏薤鹽之費雖有正席嘗之義宜念徒哺啜之戒豈可只沾禁臠不呈佳句乎有肴無酒爲其德將無醉百句應製八又成章仰副敎亦多術之意令崔班首近日榮寵於渠輩者都計劃出榜後別爲敍事以記之諸人作軸分之○考下更試試券權知承文院副正字黃基天三中居首仍敎曰今日親試時抄啓文臣權知承文院副正字黃基天百句之作初更三點出題初更四點製呈句句佳作字字批點衆膝齊屈一院咸聳如許奇才設選以後初見爲先以內下八大家一件四十卷賜給文藝如此器使之方惟在出六以後量才收用預令銓曹知悉○講大學七月朔課講權知承文院副正字曺錫中以純略居首講近思錄八月朔課講副司果金近淳九月朔課講權知承立院副正字申絢俱以粗居首十一月朔課試以一斗分天下爲七言四韻律題兵曹佐郞崔光泰以二中居首
정조 18년 · 강
湖西慰諭使洪大協以禮山等邑慰諭形止抄戶數爻馳啓
정조 18년 · 목
狀啓以爲禮山之九面一百十一里或躬行各里或聚集附近詳細宣諭德山則邑旣之次故十二面一百五十六里雖不一一遍歷而邑底洞諭之外所經各里之民亦爲聚會頒示綸音蠲惠諸條一一曉諭禮山農刑一境之內雖不無優劣之分野多山少痒稼孔棘被災殆至折半所見之慘傷比之天稷旣無差殊之別民勢亦無異同而幸姑無流離之患德山則十二面中縣內等七八面界有生水之利故稍能成樣而至於近海之四五面處在醎鹵之地被損較甚故通計災實則比諸尤甚頗有勝焉自下民情姑不至十分遑汲大興又是之次而邑治不在沼路故發遣褊裨賚傳綸音使之逐條詳諭臣行過其境亦爲聚民布告禮山德山大興抄戶數爻開錄于左今方轉向沔川等邑○禮山還民抄戶九百四十戶內最尤甚二百十戶尤甚三百十二戶之次四百十八戶軍民抄戶五百九十八名內最尤甚一百三十七名尤甚一百九十四名之次二百六十七名德山還民抄戶八百九十三戶內最尤甚四百十四戶尤甚一百二十九戶之次三百古十戶軍民抄戶四百六十六名內最尤甚二百九十四名尤甚一百十八名之次五十四名大興還民抄戶六百五十七戶內最尤甚二百五十六戶尤甚二百七戶之次一百九十四戶軍民抄戶三百三十九名內最尤甚一百八十四名尤甚八十八名之次六十七名
정조 18년 · 강
副司直沈樂洙上疏賜批
정조 18년 · 목
疏略曰臣候風在北浦放船之日衆民之齊訴者願以目見之狀仰奏宸極一島將死之命或庶幾可續聲咽啁啾其言絕悲槪以人口與穀數較量則六萬餘口以萬五千之穀分排七朔賙賑鱗次加等雖非自初盡付而終始當付者要不下數萬移粟之外斷無一粒補給之策其勢則島民太半必至塡壑臣在候風館數十日聞施義一月所報死亡甚多以本縣尤甚之故白給分糶比他優數今無癘氣而死亡如此從後可知沿邊凶荒在慘目臣見島民擧多畜馬私屯之馬多或近百匹有戶無田者亦不下十數匹今以百般求生之計般馬渡海欲爲換穀而不馴之馬其價甚少一馬換穀未滿一斛服習善步牝馬爲良而自古立法牝馬不許越海蓋以字息爲重也牝馬出陸一匹售價不啻十倍於生馬弛禁許賣或慮因此有國屯偸竊而國屯則新鑄烙印標以分牌私出之馬別有烙標則此無可慮臣意自今至明年麥前許以牝馬出陸則人人各自謀生以馬換穀似不下屢干餘色此路一開亦慮尋常凶歲援以爲例而今年大無卽百餘年一有之災此不宜援引爲例一時救急亦不害法意也臣於今年見販賣米舶陸續於春夏者殆爲五六千石島民賴活半在於此嶺南態川泗川晉州等地亦多爲採大鰒製般載米而來者蓋以售利島中有倍於他故也臣意則三南沿海商船載穀入島者使各其邑考察別施蠲役之典以開趋赴之門則有勝於累千石移粟之加給矣歷路見沿邑守宰語及移轉悉聞其弊羅里舖始設亦有各邑分俵之名而羅舖卽衆商都會之地移穀之以涼藿償納者該縣主管收捧涼藿詳定折價比穀數不啻優厚則換貿充穀綽有餘裕各邑分俵之數皆自該縣區處貿穀出納民則不知自己丑以後始自巡營主管每當涼藿收捧監色來到監捧乙巳以後仍爲移設於羅州濟民倉元無一包貯穀而列邑區劃移轉之穀方當輸送榮苦已極及其涼藿分俵列邑製船輸來於羅州量戶分給則所謂藿物一耗於營監色再耗於邑監色一戶所受不過羹具及秋徵穀如數十倍藉令藿物初無耗費畎畝之民不習販賣自歸銷耗穀包無異空納況藿物初不相當白地納穀移轉播揚見縮之數亦爲加徵沿邊之民聞移轉二字擧皆失心營裨捧藿號稱腴任此等之弊何事不有島中凶歉比年間有十年之內移穀三四遭則沿邊陸民勢將弊盡羅州空倉誠無意義無論某邑量其地勢商販輻湊易於貿遷之地專責移穀捧藿之事設倉出納貿遷換易勿使營裨監捧永絕民戶分授納穀之規亦使島民隨便往來受穀納藿如陸地外倉則島陸之弊庶可少息請令道臣廟堂反復爛商以爲救弊開利之地批以今見爾疏島中民勢可謂不見如見諸般條許令廟堂草記稟處
정조 18년 · 목
因備局坐起進不進單子敎曰卿等旣於本司來會明日次對進定於今日○予曰所謂市廛通同發賣之說始雖因領府事之議而伊時予則曰此非自朝家硬定法式者亦不無銷刻之慮而卿旣主張此議第爲試可云云而已矣今此魚廛一款亦何必別出擧條而但六矣廛旣載通編則其出其入不可無文跡矣魚廛旣拔之後則何廛當代入云耶戶曹判書沈頤之曰布廛稍實可以代入而姑未停當矣予曰此等微細之事不卽究竟處決每有延挓之患甚可悶矣左議政金履素曰向以公用銀貨事有譯院釐弊之議而臣意則斷當以裁減使行員役中不緊名色竝與使臣裨將而或減二員或減一員則竝與譯官減額之數當爲七八人矣以其包銀盤纏均分於一行譯官則赴燕譯官似免如前艱窘之患矣予曰左相之議本自如此而予則曰正使非年老大臣則乃宗親儀賓其在優待之道使之只率親裨一人於萬里遠役者恐是行不得矣履素曰所謂譯官無異於私人則以譯替裨不必齟齬矣予曰無論如此如彼每筵輒以譯舌事爲上下酬酢豈不有損國體乎今番則卿等筵退後招問便否於譯舌中稍解事理者亦卽往復於該院都提擧以草記指一稟處可也右議政李秉模曰三十正官中減其不緊差備則渠輩所謂等第者十人作廳行中一額之減當減該廳十員渠則必以無所歸屬爲抑鬱而臣意則各道譯學元定下往處益以今者見減之人次次差送而已減之等第有闕勿補則亦足爲彌縫之道矣予曰然則始自科額而減之何如近聞譯科無應試之人每有苟充之時云亦安用許多科額爲哉予曰近因申大謙事添一酬應之勞矣所謂置標云者果非金持默所自爲之狀予亦微聞之其人柔善太過乃有此擧而大體言之則申大謙旣曰認爲重臣置標之故先占入葬云爾則先爲置標者其罪烏得免乎此非爲申大謙分罪地也且不但禁標之不可冒犯而已其所爲罪顧何間於入葬而若欲聲言當至何境此予所以勿令提起雲觀二字者也今則但以禁標言之可也而康命吉則中人也中人則固無禁葬之例名曰朝士何敢冒禁而置標乎向在己丑鰲興府院君喪葬時朝家之優恤何如而淨土近處因金漢祿之占山將欲用之以其有不敢用之人言故龜柱亦不敢用之以鰲興地處猶尙如此矣但以卿等所奏觀之則名雖置標實不置標則可謂的實以其不禁與受囑之故至於行遣果不無參恕之端予雖從施於卿等之請而擧條辭意則務從詳備使人人知法禁則本如是罪名則當如此可也至於大謙之如是處分煞費心力者非爲渠也念渠家也渠家名雖武家果何如之家也因渠駭妄之致有此擧渠有人心則奚但其顙有泚而已且念渠若發配則移葬恐無路此時大謙之心當如何耶頃以重罪遠配者亦有歸葬給暇之例使之持完葬發配矣予又曰用人之道文武無間而我朝用人專尙地閥則武之將臣與文之相臣等耳近來則將臣之子以武進者曾不如遐鄕冷族如訓御兩將臣之子或已經承宣或邊地遞來近十年而應遷之職輒居人後故重臣金聖應則三十八爲訓將今之將臣之子或有年近四十而未經防禦者此等處卿等常加提飭於銓曹可也
정조 18년 · 강
命平市署魚廛卽爲充代後釐正六矣廛案
정조 18년 · 목
左議政金履素啓言各廛減稅蠲役等事該署今方査櫛擧行而通共發賣一款本非朝令定制而始以廟堂捄弊之策乃行一時權宜之政今此魚廛亦以試可之意許令通共發賣則自當不入於六矣廛之列請分付該署卽爲充代後釐正市案從之
정조 18년 · 강
命金持默定配分揀施以削黜之典
정조 18년 · 목
左議政金履素啓言申大謙則認以金持默置標之地而第其情實大異於置標被謫則在於置標揆以刑政恐有區別參酌之道敎以然則不可置之䵝昧之科一番拿覈在所不已履素曰不爲置標丁寧無疑恐無更覈之端右議政李秉模曰只有借名之罪果無置標之事雖不更査恐無䵝昧之端敎以然則申大謙之認爲金持默家眞箇置標事勢固然然持默本情之曖昧旣如許配則過矣只以非已物而稱爲已物之罪言之亦不可全然勿論定配分揀施以削黜之典
정조 18년 · 강
命井邑稅大同移捧沙浦便否令道臣狀聞決處
정조 18년 · 목
左議政金履素啓言今夏自湖南歸路適聞井邑民人齊訴而係是民隱故敢此仰達矣井邑縣大同則輸納於興德縣沙浦四十里之地而田稅則遠輸於法聖鎭一百二十里地沙浦則優於一日往返法聖則動費數日不但百里外擔負遠輸之難一包納之諸般浮費殆至五六斗其爲民邑痼弊莫過於此且以水路言之法浦漕船路由沙浦浦口每經七山險洋故種種致敗亦由於此自沙浦直爲製發旣避險洋又便行船而長城高敞兩邑稅大同曾爲出浦於法聖矣以遠輸之難年前移捧於興德沙浦蓋兩邑距法聖近爲半日程遠不過七十里而得以變通民蒙其惠獨本邑以百里外遠地見漏於變通者實爲向隅之歎云當初稅大同移納兩處分以二之者雖未知設始之本意而長城高敞兩邑以稍遠之邑尙在變通則井邑民向隅之歎固無怪矣事係變通以一時民訴不可遽施請分付該道道臣營邑爛商後果有爲弊之端則依長城高敞例田稅亦爲移捧於沙浦俾除民弊敎以其便否令道臣狀聞後決處可也
정조 18년 · 강
命孝子洪得一李慶恒李憲朱安構等幷施南臺之贈
정조 18년 · 목
左議政金履素啓言孝行贈職卽朝家樹風聲之政而取見近來政眼則如孝子洪得一李慶恒李憲朱安構行誼地閥少無遜於己贈之人而未免見漏請令該曹施以南臺之贈從之
정조 18년 · 강
命松都餉還加分耗各穀五百八十三石零依近例劃給以補將士支放不足之需